Bipolêre steurnis en kos om te vermy - WelstandWelstand
Tuis / 2016-eetgewoontes / Bipolêre steurnis en kos om te vermy
Dinsdag | 06 Desember | 2016
Indien jy of ’n geliefde aan bipolêre gemoedsteurnis ly, weet jy hoe belangrik dit is om gemoedstoestande met bipolêre medikasie en ’n gesonde leefstyl te beheer. Maar het jy ook geweet dat sekere kossoorte en dieetaanvullings ook ’n rol mag speel om mense met bipolêre steurnis te help – of te benadeel?
Is daar ’n dieet vir bipolêre steurnis?
Daar is geen spesifieke bipolêre dieet nie. Dit is nogtans belangrik om wyse dieetkeuses te maak wat jou sal help om ’n gesonde gewig te handhaaf en gesond te bly. Hierdie keuses sluit in:
Vermy die “Westerse” styl dieet wat ryk is in rooivleis, versadigde vette en transvette, en eenvoudige koolhidrate. Hierdie eetstyl word gekoppel aan ’n hoër risiko vir vetsug, tipe 2 diabetes en hartsiektes. Eet minder versadigde vette en eenvoudige koolhidrate om jou algehele gesondheid te bevorder en nie die simptome van bipolêre steurnis te affekteer nie.
Handhaaf ’n balans van beskermende, voedingryke kossoorte, wat vars vrugte, groente, peulgewasse, volgrane, maer vleis, kouewatervis, laevetsuiwel, sojaprodukte en neute en sade insluit. Hierdie kossoorte verskaf die voedingsvlakke wat nodig is om goeie gesondheid te handhaaf en siekte in die algemeen te voorkom.
Hou jou kalorie-inname dop en oefen gereeld om ’n gesonde gewig te handhaaf. Sommige bevindinge dui daarop dat persone met bipolêre steurnis ’n groter risiko loop om oorgewig of swaarlywig te wees. Praat met jou dokter oor maniere om gewigstoename te vermy wanneer bipolêre medisyne geneem word.
Verbeter visolie gemoedstoestande wat met bipolêre steurnis geassosieer word?
Die Amerikaanse Hartvereniging (AHV) beveel aan dat vetterige vis ten minste twee keer per week geëet moet word. Goeie keuses sluit in:
As jy nie van vis hou nie, beveel die AHV aan dat jy 0.5 tot 1.8 gram visolie per dag inneem as supplemente. Op hierdie wyse sal jy genoeg omega-3 vetsure (EPA en DHA) inkry.
Visolie kan jou hart gesond hou, maar sommige kundiges glo dat visolie ’n rol mag speel in breinfunksie en gedrag. Terwyl studies van omega-3 vetsure vir gemoedstoestande nie beslissend is nie, glo sommige kundiges dat hulle van hulp mag wees in sommige persone met bipolêre steurnis, veral as hulle ’n hoër risiko loop vir kardiovaskulêre siekte of hoë trigliseriede.
Sommige navorsing suggereer dat omega-3 vetsure wat in visolie voorkom, gekoppel is aan groter volume in areas van die brein. Hierdie areas is in besonder verwant aan gemoedstoestand en gedrag. In een studie van 75 pasiënte het die voordele van omega-3 vetsure depressie laat afneem in persone met bipolêre steurnis.
Die oorhoofse bewyse van die voordele van visolie in bipolêre steurnis is egter nog teenstrydig. Meer studies is nodig voordat visolie aanbeveel kan word as ’n bewese behandeling vir bipolêre steurnis.
Indien jy ‘n vegetariër of groente-eter is wat soek na moontlike voordele van visolie, kies neute. Okkerneute, vlassaad- en kanola-olie bevat alfa-linoleniese suur (ALA) wat in die liggaam omgesit word in omega-3 vetsure.
Watter kossoorte moet ek vermy as ek aan bipolêre steurnis ly?
Sommige algemene dieet-aanbevelings vir die behandeling van bipolêre steurnis sluit in:
Neem slegs matige hoeveelhede kaffeïen in en moenie eensklaps ophou om dit te gebruik nie.
Vermy hoëvet-maaltye om die risiko van vetsug te verlaag.
Hou jou sout-inname dop as jy aan hoë bloeddruk ly maar wees vrysinnig daarmee as litium aan jou voorgeskryf is (lae sout-inname kan hoër vlakke van litium in die bloed veroorsaak).
Volg jou dokter se instruksies om kossoorte te vermy wat jou spesifieke bipolêre medisyne, indien enige, mag affekteer.
Om te veel kaffeïen te vermy mag tot ’n goeie nagrus lei, maar dit is veral belangrik vir persone met bipolêre steurnis. Wanneer iemand met bipolêre steurnis depressief voel, mag ekstra kaffeïen ’n tydelik opwelling van energie veroorsaak, en moontlik die gemoed verlig. Die probleem is dat kaffeïen slaap kan ontwrig. Kaffeïen kan ook senuweeagtigheid, hartkloppings en hoofpyn veroorsaak, hoë bloeddruk vererger, en die maag en slukderm irriteer in mense wat aan suurrefluks ly.
Bo en behalwe vermindering van kaffeïen is dit belangrik om hoëvet-maaltye met sommige bipolêre medisynes te vermy. Hoëvet-maaltye mag die tyd vertraag wat dit vir sommige bipolêre medisyne neem om deur jou sisteem geabsorbeer te word. Praat met jou dokter oor jou medisyne en die nodige dieetveranderings.
Indien jy enige MAO-inhibeerders neem (’n sekere klas antidepressant wat Emsam, Nardil en Parnate insluit), is dit belangrik om voedsel te vermy wat tiramien bevat. Hierdie kossoorte kan erge hipertensie veroorsaak in persone wat MAO-inhibeerders neem. Sommige kossoorte hoog in tiramien is:
Sommige wynsoorte, soos Chianti
Sojasous in hoë hoeveelhede
Jou dokter kan jou van ’n lys kossoorte voorsien wat jy moet vermy indien jy enige van die bogenoemde medisynes neem.
Vermy ook die gebruik van natuurlike dieetsupplemente as jy bipolêre medisyne gebruik. Aanvullings soos Sint Janskruid en SAM-e word aangeprys as behandeling vir matige depressie. Enkele studies toon voordele vir sommige persone met depressie, maar hierdie natuurlike terapieë kan interaksie met antidepressante en ander bipolêre medisyne veroorsaak. Bespreek enige natuurlike dieetsupplement met jou dokter om seker te maak dit is veilig.